Noord-Kaap-boer op sy plaas doodgeskietArgieffoto Lt. Sergio Kock, woordvoerder van die polisie, het gesê voorlopige ondersoeke dui daarop dat die boer in die bors geskiet is. Die voorval het omstreeks 20:00 plaasgevind. “Die polisie is tans nog op die toneel. Dit lyk nie asof enigiets gesteel is nie, maar ons kan dit nog nie met sekerheid sê nie. Dit sal deel vorm van die ondersoek,” het hy gesê. Ian Cameron, AfriForum se hoof van gemeenskapsveiligheid, het gesê lede van AfriForum se plaaslike veiligheidstrukture was kort ná die voorval op die toneel. “Blykbaar het ŉ werker [die boer] gebel en gesê hy hoor mense buite. Toe hy [die boer] by die stoepdeur uit is, het hulle hom in die bors geskiet en weggehardloop.” Die man se vrou het niks oorgekom nie, het hy gesê. Volgens Cameron is een verdagte reeds in hegtenis geneem. Kock het dit egter ontken en gesê die polisie weet nog nie hoeveel verdagtes gesoek word nie. Maroela Media kan nie in hierdie stadium die boer se naam bekend maak nie omdat al sy naasbestaandes nog nie van sy dood in kennis gestel is nie.